*«Sørsamisk» kan også referere til sørsamer.*

Sørsamisk er nr. **1** på dette kartet.
**Sørsamisk** eller **sydsamisk** (på sørsamisk: *åarjelsaemien*) er et samisk språk. Det er store forskjeller mellom sørsamisk og de øvrige samiske språkene. Sørsamisk snakkes av sørsamer i det indre Skandinavia, sør for polarsirkelen. 

Det er stor usikkerhet om hvor mange som anser seg som sørsamer, og hvor mange av disse som behersker det sørsamiske språket. I *NOU 1984:18 Om samenes rettsstilling* antyder utvalget at det finnes i overkant av 2000 sørsamer i Norge og Sverige, og at ca. halvparten av disse bor i Norge. Man antar at under halvparten av disse behersker språket. Undersøkelser fra senere tid anslår at minst 270 personer snakker sørsamisk godt og minst 340 personer forstår språket godt.
Ethnologue anslo i 1992 at det finnes 300 sørsamer i Sverige og 300 i Norge, hvorav halvparten snakker språket.

Sørsamisk danner et dialektkontinuum med umesamisk. Innenfor sørsamisk finnes flere dialekter; tydeligst et skille mellom «Vefsnsamisk» (i Helgeland og Namdalen) og «Rørossamisk» i den sørlige delen. 

Som andre urbefolkningsspråk er sørsamisk sterkt knyttet til naturen. Tallrike ord og begreper er knyttet til reindriftsnæringen – samenes tradisjonelle næringsvei. Sørsamisk er også et skriftspråk. Mange salmer er oversatt til sørsamisk opp gjennom tiden, og i forbindelse med de senere års revitalisering har sørsamisk litteratur fått en ny oppsving. Bare innad i Trøndelag har 76 barnebøker blitt utgitt på sørsamisk fram til september 2018. I tillegg gis det ut bøker i Nordland, blant annet ved Sijti Jarnge i Hattfjelldal.

I motsetning til nordsamisk, skrives sørsamisk i Norge uten andre diakritiske tegn enn *mørk i*; skrevet som **ï**. Ellers brukes kun det latinske alfabetet samt bokstavene *æ*, *ø* og *å*. (I Sverige brukes *ä* for *æ* og *ö* for *ø*). Samisk språknemds anbefaling fra 1976 var å bruke norsk æ og svensk ö, og denne mer nøytrale løsningen er også valgt i sørsamiske tastaturer for data og mobil. Til å skrive sørsamisk brukes dermed vanligvis disse bokstavene:

**a b d e f g h i ï j k l m n o p r s t u v y æ ö å**

Andre bokstaver som x, c, q, w, y og z kan forekomme i fremmedord og navn.

I tidligere tider ble språket talt nord til polarsirkelen og så langt sør som til Rendalen i Innlandet. Språket var også i bruk på Dovre og Nordmøre. Etter den annen verdenskrig har bruken av språket gått sterkt tilbake. I våre dager[*når?*] undervises det på sørsamisk i Hattfjelldal, Snåsa, Røyrvik og Røros, i tillegg til videregående skole. Sørsamisk språk regnes som sterkt truet, selv om mange samer iherdig prøver å bevare det. Statusen til språket er stigende, men den sterke dominansen av norsk og svensk gjør at det sjelden brukes i det offentlige rom. Språket står antakelig sterkest i Snåsa i Nord-Trøndelag hvor det brukes av ca. 5 % av befolkningen (ca. 100 personer). I 2008 hadde 19 grunnskoleelever i Norge sørsamisk som førstespråk, mens 68 hadde det som andrespråk. I 2016 var tallene 26 med sørsamisk som førstespråk, og 74 med sørsamisk som andrespråk.

De første grunnskole-lærebøker i sørsamisk ble skrevet av Ella Holm Bull 1984-87, basert på *Bergsland-Bull*-rettskrivningen (med Knut Bergsland) fra 1974. Den første bibeloversettelsen til sørsamisk var Markusevangeliet, som ble oversatt av Bierna Bientie og Anna Jacobsen i 1993. I 2008 ble Snåsa kommune den første sørsamiske kommunen som ble med i samisk språkforvaltningsområde.

*Sørsamiske språkarbeidere* som gruppe ble tildelt Norsk kulturråds ærespris for 2022. Prisbeløpet tilfaller museet Saemien Sijte. I tildelingen ble Anna Jacobsen, Ella Holm Bull og Julie Axman nevnt ved navn.

Kulturrådets leder Sigmund Løvåsen deler ut Kulturrådets ærespris til Saemien Sijtes direktør Birgitta Fossum 13.12.2022

Se også
-------

* Sørsamisk fonologi
* Sørsamisk morfologi
* Sørsamisk syntaks
* Sørsamisk-norsk ordbok

Referanser
----------

1. ↑  «ScriptSource - Norway». Besøkt 21. august 2023.
2. ↑  «ScriptSource - Sweden». Besøkt 21. august 2023.
3. ↑  Avsnittet «1.4.3 Sørsamisk – utbredelse og språkbrukere» i NOU 2016:18 Hjertespråket
4. ↑  Ethnologues rapport for sørsamisk
5. ↑  Nå kan sørsamiske Mina (9) faktisk velge hvilken bok hun vil lese NRK
6. ↑  Elever med samisk som 1. og 2. språk i grunnskolen hos Statistisk sentralbyrå
7. ↑  «07587: Samisk statistikk. Elever med samisk som 1. og 2. språk. Grunnskolen per 1. oktober. Hele landet 2004 - 2016». *PX-Web SSB*. Besøkt 17. februar 2019. [*død lenke*]
8. ↑  Sørsamiske språkarbeidere får Kulturrådets ærespris for 2022 Arkivert 23. september 2022 hos Wayback Machine.; kulturradet.no, 23.9.22

Eksterne lenker
---------------

* (en) Southern Sami language – kategori av bilder, video eller lyd på Commons Rediger på Wikidata
* Wp/sma Wikipedia på sørsamisk på Wikimedia Incubator
* OAHPA-åarjel, eit interaktivt pedagogisk program for å lære sørsamisk
* Sørsamisk grammatikk
* Sørsamiske analyseprogram
* Samien Sijte – sørsamisk museum og kultursenter
* Sørsamisk forskning og undervisning – Universitetet i Tromsø
* Sørsamisk e-ordbok
* Norsk-sydsamisk ordliste
* Knut Bergsland: Bidrag til sydsamenes historie. 1995, 1996, 1998. (bestillingslenke)

| * v
* d
* r
Samiske språk |
| --- |
| Vestsamiske språk | Nordsamisk **·** Lulesamisk **·** Pitesamisk **·** Sørsamisk **·** Umesamisk |
| Østsamiske språk | Akkalasamisk **·** Enaresamisk **·** Kemisamisk (Kajanasamisk) **·** Kildinsamisk **·** Skoltesamisk **·** Tersamisk |

| * v
* d
* r
Språk i Norge |
| --- |
| Offisielle språk | Norsk (bokmål **·** nynorsk) **·** Samisk (lulesamisk **·** nordsamisk **·** sørsamisk) | Norges flagg |
| Anerkjente minoritetsspråk | Kvensk **·** Norsk romani **·** Romanes |

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** LCCN **·** UNESCO lang
 |